b'\n_START_ARTICLE_\nAdrian Willaert\n_START_PARAGRAPH_\nAdrianas Vilartas (ol. Adrian Willaert; apie 1490 m. \xe2\x88\x92 1562 m. gruod\xc5\xbeio 7 d.) \xe2\x80\x93 XVI a. pranc\xc5\xabz\xc5\xb3\xe2\x80\x93flamand\xc5\xb3 (arba Nyderland\xc5\xb3) muzikos mokyklos, renesanso kompozitorius, dirb\xc4\x99s Venecijoje.\n_START_SECTION_\nBiografija\n_START_PARAGRAPH_\nAdrianas Vilartas gim\xc4\x97 apie 1490 m. Ruselar\xc4\x97je arba Briug\xc4\x97je. Apie jo jaunyst\xc4\x99 \xc5\xbeinoma i\xc5\xa1 jo mokinio Giuseppe Zarlino darb\xc5\xb3, muzikos teorijos srityje. Es\xc4\x85 Vilartas keliavo \xc4\xaf Pary\xc5\xbei\xc5\xb3 studijuoti teis\xc4\x97s universitete, ta\xc4\x8diau susidom\xc4\x97jo muzika. Mok\xc4\x97si pas Jean Mouton, tuo metu Pranc\xc5\xabzijos karaliaus koply\xc4\x8dios nar\xc4\xaf. I\xc5\xa1lik\xc4\x99s anekdotas i\xc5\xa1 t\xc5\xb3 laik\xc5\xb3 \xe2\x88\x92 es\xc4\x85 Vilartas, lankymosi Romoje metu, rado popie\xc5\xbeiaus koply\xc4\x8dios chor\xc4\x85, repetuojant\xc4\xaf Vilarto motet\xc4\x85, apie kur\xc4\xaf jie galvojo, kad jis yra \xc5\xbdoskeno Depr\xc4\x97. Su\xc5\xbeinoj\xc4\x99, kad motetas \xe2\x88\x92 Vilarto, koply\xc4\x8dios choras daugiau nebenor\xc4\x97jo jo atlikti. Istorija buvo laikoma romanti\xc5\xa1ku anekdotu, ta\xc4\x8diau vis labiau manoma, kad apie 1515\xe2\x80\x931516 m. Vilartas i\xc5\xa1ties buvo Romoje._NEWLINE_Pirmosios Vilarto pareigos Italijoje buvo dainavimas kardinolo Ipolito I d\xe2\x80\x99Este chore. Jis gal\xc4\x97jo b\xc5\xabti pasamdytas anks\xc4\x8diausiai 1514 m. spal\xc4\xaf. 1515 m. minimas u\xc5\xbemokestis u\xc5\xbe dainavim\xc4\x85. 1517 m. kartu su kardinolu, kuris buvo paskirtas Estergomo vyskupu, Vilartas keliavo \xc4\xaf Vengrij\xc4\x85. Gali b\xc5\xabti, kad jis dalyvavo Zigmanto ir Bonos Sforcos vestuv\xc4\x97se Krokuvoje. Versija, kad jis ka\xc5\xbekuriuo metu tarnavo Vengrijos karaliui Vladislovui II-ajam Jogailai\xc4\x8diui, tikriausiai n\xc4\x97ra pakankamai pagr\xc4\xafsta. Vienas Vilarto motetas 1527 m. tikriausiai buvo para\xc5\xa1ytas Ferdinando I-ojo kar\xc5\xabnavimo Vengrijos karaliumi proga._NEWLINE_1517 m. Vilartas gr\xc4\xaf\xc5\xbeo \xc4\xaf Italij\xc4\x85, buvo patronuotas Feraros hercogo Alfonso I d\xe2\x80\x99Este. 1527 m. Vilartui buvo patik\xc4\x97tas presti\xc5\xbeinis kapelmeisterio postas \xc5\xa0v. Morkaus bazilikoje Venecijoje. Buvo susitarta d\xc4\x97l 70 dukat\xc5\xb3 u\xc5\xbemokes\xc4\x8dio, kuris 1529 m. pakeltas iki 100. Tarp 1535 m. ir 1556 m. u\xc5\xbemokestis buvo pakeltas iki 200 dukat\xc5\xb3 per metus. Venecijoje Vilartas prad\xc4\x97jo gars\xc4\x97ti talentingu kompozitoriumi ir giedotoj\xc5\xb3 mokytoju. \xc5\xa0v. Morkaus bazilikoje tuo metu dainavo 16 daininink\xc5\xb3, suskirstyt\xc5\xb3 \xc4\xaf du chorus. Abu chorai dainuodavo vienu metu prie\xc5\xa1ingose ba\xc5\xbeny\xc4\x8dios koply\xc4\x8diose ir leisdavo kompozitoriui eksperimentuoti su polifoninio k\xc5\xabrinio garso ir melodij\xc5\xb3 kompoziciniais i\xc5\xa1d\xc4\x97stymais. Vilartas mok\xc4\x97 daug b\xc5\xabsim\xc5\xb3j\xc5\xb3 Italijos kompozitori\xc5\xb3 ir yra laikomas Venecijos polifonin\xc4\x97s muzikos mokyklos \xe2\x80\x9et\xc4\x97vu\xe2\x80\x9c. Tarp \xc5\xbdoskeno mirties 1521 m. ir Orlando Laso bei Palestrinos i\xc5\xa1kilimo apie 1560 m. \xe2\x88\x92 Vilartas laikomas reik\xc5\xa1mingiausiu Europos kompozitoriumi. Vilarto muzikos ir choro i\xc5\xa1d\xc4\x97stymo sprendimai, u\xc5\xbefiksuoti Zarlino teoretiniuose veikaluose, paveik\xc4\x97 Europos muzikos vystym\xc4\x85si ir buvo pavyzd\xc5\xbeiu v\xc4\x97lesniems Venecijos kompozitoriams._NEWLINE_Gyvenimo metu Vilartas kent\xc4\x97jo nuo podagros, kuri prad\xc4\x97jo j\xc4\xaf kamuoti ne v\xc4\x97liau 1549 m. Jis buvo ved\xc4\x99s. Jo \xc5\xbemona buvo vardu Suzana, kuri, tikriausiai, buvo kilusi i\xc5\xa1 Feltr\xc4\x97s miestelio Venete. Ne\xc5\xbeinomi poros vaikai. Adrianas Vilartas mir\xc4\x97 1562 m. gruod\xc5\xbeio 7 d. Adrianas Vilartas dirbo tradiciniuose tuo metu vokalin\xc4\x97s muzikos \xc5\xbeanruose, k\xc5\xabr\xc4\x97 mi\xc5\xa1ias (8), motetus (apie 150). psalmes ir himnus (apie 50), madrigalus (apie 70), \xc5\xa1ansonus (apie 60). Vilartas buvo vienas nedaugelio kompozitori\xc5\xb3, kuris k\xc5\xabr\xc4\x97 polifoninius vien instrumentinius k\xc5\xabrinius.'